
[bookmark: TextBodyBegin]Europa-Parlamentet, 
- 	der henviser til sine tidligere beslutninger om Kina,
- 	der henviser til forretningsordenens artikel 144, stk. 5, og artikel 132, stk. 4,
A. 	der henviser til, at det kinesiske kommunistparti siden 1999 har foretaget systematisk forfølgelse for at udrydde den religiøse Falun Gong-bevægelse; der henviser til, at religionsfriheden svækkes over hele Folkerepublikken Kina; der henviser til, at teknologibaseret censur og overvågning er afgørende for denne undertrykkelse; der henviser til, at det i artikel 36 i Folkerepublikken Kinas forfatning fastsættes, at landets borgere skal nyde religionsfrihed; 
B. 	der henviser til, at der er beviser for, at tusindvis af Falun Gong-udøvere er døde som følge af det kinesiske kommunistpartis forfølgelse siden 1999; der henviser til, at udøvere ofte tilbageholdes og angiveligt underkastes tortur, psykologisk misbrug og organhøst, så de giver afkald på deres tro; 
C. 	der henviser til, at Falun Gong-udøverne Ding Yuande og hans kone Ma Ruimei blev arresteret den 12. maj 2023 uden retskendelse; der henviser til, at Ma blev løsladt mod kaution, men efterfølgende blev intimideret af politiet på grund af en redningskampagne, som deres søn havde indledt i udlandet; 
D. 	der henviser til, at Ding blev tilbageholdt uden nogen familiebesøg i otte måneder; der henviser til, at han den 15. december 2023 blev dømt til tre års fængsel og en bøde på 15 000 CNY; der henviser til, at han appellerede dommen; 
1. 	opfordrer indtrængende Folkerepublikken Kina til straks at sætte en stopper for forfølgelsen af Falun Gong-udøvere og andre mindretal, herunder uighurer og tibetanere; kræver øjeblikkelig og betingelsesløs løsladelse af Ding og alle Falun Gong-udøvere i Kina; 
2. 	opfordrer Folkerepublikken Kina til at sætte en stopper for national og tværnational overvågning, kontrol og undertrykkelse af religionsfrihed; opfordrer indtrængende Folkerepublikken Kina til at overholde sine forpligtelser i henhold til folkeretten og sin egen forfatning til at respektere, beskytte og overholde menneskerettighederne; 
3.	opfordrer EU's medlemsstater til at suspendere udleveringsaftaler med Folkerepublikken Kina;
4. 	understreger, at respekt for menneskerettighederne, demokratiet og retsstatsprincippet bør være centrale for EU's forbindelser med Kina; opfordrer EU og dets medlemsstater til at støtte og lette en international undersøgelse af forfølgelsen af Falun Gong-udøvere og rejse spørgsmålet om forfølgelsen af religiøse mindretal under alle politiske dialoger og dialoger om menneskerettigheder med de kinesiske myndigheder; opfordrer medlemsstaterne og EU's delegation i Folkerepublikken Kina til at overvåge retssager; 
5. 	opfordrer EU og dets medlemsstater til offentligt at fordømme misbrug af organtransplantationer i Kina og til at anvende den globale EU-ordning for menneskerettighedssanktioner og nationale ordninger for menneskerettighedssanktioner mod alle gerningsmænd og enheder, der har bidraget til forfølgelsen af Falun Gong-udøvere i Kina og i udlandet; understreger, at EU's foranstaltninger bør inkludere nægtelse af visa, indefrysning af aktiver, udvisning fra EU's territorier, strafferetlig forfølgelse, herunder på grundlag af eksterritorial jurisdiktion, og rejsning af internationale strafferetlige anklager; 
[bookmark: TextBodyEnd]6. 	pålægger sin formand at sende denne beslutning til EU's institutioner, medlemsstaternes regeringer og parlamenter og Folkerepublikken Kinas regering og parlament. 



image1.png




